Folketing
2011-02-22

Jo, det er jeg meget enig med hr. Johannes Dahl i. Universiteternes midler skal bruges på undervisning og på forskning og på så lidt administration som overhovedet muligt. Det er universiteterne i øvrigt også opmærksomme på. De er faktisk selv i gang med at forenkle administrationerne, og vi har jo også i regeringens genopretningspakke præciseret, at vi har nogle ret kontante mål for, hvor meget det kan lade sig gøre. Og det er i fuld gang ude på universiteterne. En af forudsætningerne for, at man kan forenkle, er selvfølgelig også, at vi har nogle klare aftaler med hinanden om, hvordan universiteterne skal arbejde sammen med f.eks. Universitets- og Bygningsstyrelsen. Og der kan jeg nævne, at vi har været i gang med en meget markant forenklingsproces. Vi har simpelt hen siddet og udarbejdet lange lister i samarbejde med universiteterne om, hvordan der kan forenkles i forbindelse med de administrative opgaver, og det er sket på en lang række områder. Så vi er rigtig godt i gang.